ธปท.การันตีเอสเอ็มอีปึ้กดูแลใกล้ชิด
ธปท. ยันสถานะเอสเอ็มอีไทยไม่น่าห่วงจนต้องออกมาตรการดูแลเพิ่มเติม แม้บางรายได้รับผลกระทบยุโรป
12 ก.ย. 2555

ธปท. ยันสถานะเอสเอ็มอีไทยไม่น่าห่วงจนต้องออกมาตรการดูแลเพิ่มเติม แม้บางรายได้รับผลกระทบยุโรป
น.ส.สิริธิดา พนมวัน ณ อยุธยาผู้อำนวยการอาวุโส ฝ่ายวิเคราะห์และติดตามฐานะ สายกำกับสถาบันการเงิน ธนาคารแห่งประเทศไทย (ธปท.) เปิดเผยว่า เท่าที่ติดตามผลกระทบจากวิกฤตยุโรปต่อผู้ประกอบการเอสเอ็มอีของไทยที่ส่งออกไปยุโรป ซึ่งธนาคารพาณิชย์รายงานสถานการณ์ให้ ธปท. รับทราบเป็นรายเดือนนั้น ยังพบว่าเอสเอ็มอีไทยยังอยู่ในสถานะเดิม ไม่ได้รับผลกระทบเพิ่มขึ้นจากปัญหายุโรปมากนัก 
“ยอมรับว่ามีบางรายได้ขอขยายเวลาในการชำระเงินบ้าง มีคำสั่งซื้อสินค้าจากยุโรปลดลงบ้าง แต่ไม่ถึงขั้นเป็นปัญหา เพราะธนาคารเขามีการดูแลลูกค้าใกล้ชิดและมีศักยภาพในการเข้าดูแลลูกค้าได้ดี เนื่องจากฐานะแบงก์เข้มแข็ง ทำให้มีกำลังช่วยลูกหนี้ของตัวเองได้มากขึ้น เช่น เข้าไปให้สินเชื่อเงินทุนหมุนเวียนเพิ่ม บางรายที่ออร์เดอร์ลดก็ไม่ต้องการใช้เงินเพิ่ม แต่ขอขยายเวลาในการชำระหนี้เพิ่มก็มี ซึ่งธนาคารดูแลได้ค่อนข้างดี ทำให้ไม่จำเป็นต้องมีมาตรการอะไรเพิ่มเติมเพื่อช่วยเอสเอ็มอี เพียงแต่ต้องติดตามใกล้ชิดมากขึ้น” น.ส.สิริธิดา กล่าว